DNB setter opp boliglånsrenta med inntil 0,25 prosentpoeng. Det opplyser banken i en pressemelding.

– Etter en lang periode med historisk lave boliglånsrenter er det ikke overraskende at rentenivået nå øker, sier DNBs konserndirektør for personmarkedet, Ingjerd Blekeli Spiten.

For eksisterende kunder vil renteendringen tre i kraft fra 4. november 2018.

Alle kunder som får renteendring, vil innen utgangen av neste uke få brev eller informasjon i nettbanken om hvordan renteendringen påvirker akkurat deres lån, opplyser banken.

Sparebank 1 følger etter

SpareBank 1 Østlandet varsler også i en pressemelding at de øker rentene på innskudd og lån med 0,25 prosentpoeng.

For bankens eksisterende boliglåns- og personmarkedskunder trer de nye prisene i kraft fra 8. november.

– Etter sju år med fallende og svært lave renter starter nå klatreetappene. De vil komme pent og forsiktig, sier Kari Gisnås, direktør for personmarkedet i SpareBank 1 Østlandet, i pressemeldingen.

Banken oppfordrer folk til å benytte anledningen til å spare mens renta fortsatt er lav.

Advarte mot å godta renteøkning

Forbrukerrådet advarte i går bankkunder mot å godta renteøkning i kjølvannet av at styringsrenta gikk opp.

– Folk bør ikke akseptere at banken øker renta på boliglånet når Norges Bank setter opp styringsrenta. Da bør de heller flytte boliglånet sitt til noen som tilbyr lavere rente, uttalte Elisabeth Realfsen, som leder Finansportalen i Forbrukerrådet.

Men fredag ettermiddag valgte bankene likevel å heve boligrenta.

– Det er flere faktorer som påvirker rentene kundene betaler på boliglånet sitt. Det har lenge vært forventet at Norges Bank ville øke styringsrenten på rentemøtet 20. september, blant annet på bakgrunn av de signaler sentralbanken selv har gitt. Dette har gitt seg utslag i økte pengemarkedsrenter over noe tid, sier Ingjerd Blekeli Spiten fra DNB i pressemeldingen.